|  |
| --- |
| armenia_small_emblem[1]  **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐԴԱՐԱԴԱՏՈՒԹՅԱՆ ՆԱԽԱՐԱՐՈՒԹՅԱՆ**  **ՎԵՐԱՀՍԿՈՂԱԿԱՆ ՎԱՐՉՈՒԹՅԱՆ ՊԵՏ** |
| *0010 Երևան, Վազգեն Սարգսյան 3/8, հեռ. 594-140* |

№28.3/15925-2022

«26» ապրիլի 2022թ.

**ՔՐԵԱԿԱՏԱՐՈՂԱԿԱՆ ՀԻՄՆԱՐԿՆԵՐՈՒՄ ԵՎ**

**ՄԱՐՄԻՆՆԵՐՈՒՄ ՀԱՍԱՐԱԿԱԿԱՆ ՎԵՐԱՀՍԿՈՂՈՒԹՅՈՒՆ**

**ԻՐԱԿԱՆԱՑՆՈՂ ԴԻՏՈՐԴՆԵՐԻ ԽՄԲԻ ՆԱԽԱԳԱՀ**

**ՏԻԿԻՆ ԶԱՐՈՒՀԻ ՀՈՎՀԱՆՆԻՍՅԱՆԻՆ**

**Հարգելի՛ տիկին Հովհաննիսյան,**

Ի պատասխան Ձեր 18.04.2022թ. թիվ 22-32 գրության հայտնում ենք, որ ԱՆ քրեակատարողական ծառայության և «Քրեակատարողական բժշկության կենտրոն» ՊՈԱԿ-ի կողմից տրամադրված տեղեկատվության համաձայն՝ ԱՆ «Արմավիր» քրեակատարողական հիմնարկում պահվող դատապարտյալ **Գեղամ Վարուժանի Մելքոնյանը** 25.03.2020թ.-ից «Հետտրավմատիկ էպիլեպսիա հաճախակի էպիզոդային գեներալիզացիա, տոնիկ-կլոնիկ նոպաներով, անձի և վարքի խանգարումներով» ախտորոշմամբ գտնվում է հոգեբույժի դինամիկ հսկողության տակ:

26.04.2019-04.11.2020թթ., 24.11.2020-25.05.2021թթ., 04.10.2021-24.12.2021թթ. ընկած ժամանակահատվածներում Գ. Մելքոնյանը բուժվել է ԱՆ «Դատապարտյալների հիվանդանոց» քրեակատարողական հիմնարկում:

Գ. Մելքոնյանը ԱՆ «Արմավիր» քրեակատարողական հիմնարկում 14.02.2022թ.-ին հայտարարել է հացադուլ, որից հետո գտնվել է բժշկական անձնակազմի հսկողության տակ:

17.02.2022թ.-ին Գ. Մելքոնյանը դինամիկ հսկողության շրջանակներում հերթական անգամ զննվել է հոգեբույժի կողմից, որի արդյունքում ախտորոշվել է՝ «Հետտրավմատիկ էնցեֆալոպաթիա, ցնցումային սինդրոմով»: Զննման պահին արձանագրվել է, որ դատապարտյալը ստացիոնար բուժման կարիք չունի, նշանակվել է ամբուլատոր դեղորայքային բուժում:

18.02.2022թ.-ին դատապարտյալը իր դիմումի համաձայն դադարեցրել է հացադուլը:

11.03.2022թ.-ին նյարդաբանի կողմից նկարագրվել է Գ. Մելքոնյանի ցնցումային նոպաներ, որոնք դեղորայքային միջամտությունից հետո անցել են: Դատապարտյալը տեղափոխվել է բժշկական մասնաշենքի խցային հատված՝ հսկողություն սահմանելու համար:

18.03.2022թ.-ին Գ. Մելքոնյանը զննվել է հոգեբույժի կողմից, ով գնահատելով դատապարտյալի հոգեկան վիճակը, վերջին օրերին կրկնվող ցնցումները ախտորոշել է՝ «Հետտրավմատիկ էնցեֆալոպատիա, ցնցումային նոպաներով», ցուցել է ստացիոնար բուժում ԱՆ «Դատապարտյալների հիվանդանոց» քրեակատարողական հիմնարկում: 18.03.2022թ.-ին դատապարտյալը հոգեբույժի ցուցումով տեղափոխվել է ԱՆ «Դատապարտյալների հիվանդանոց» քրեակատարողական հիմնարկ:

22.03.2022թ.-ին, իր դիմումի համաձայն, Գ. Մելքոնյանը դուրս է գրվել ԱՆ «Դատապարտյալների հիվանդանոց» քրեակատարողական հիմնարկից: Ըստ տրամադրված էպիկրիզի բաժանմունքում գտնվելիս Գ. Մելքոնյանի վարքը եղել է հանգիստ, կանոնավոր, հոգեկան վիճակը եղել է բավարար:

ԱՆ «Արմավիր» քրեակատարողական հիմնարկ մուտք գործելիս Գ. Մելքոնյանը պահանջ է ներկայացրել տեղափոխել իրեն բժշկական մասնաշենք, սակայն հիմքերի բացակայության պատճառով վերջինիս պահանջը չի բավարարվել:

19.04.2022թ. դրությամբ Գ. Մելքոնյանը գտնվում է «Քրեակատարողական բժշկության կենտրոն» ՊՈԱԿ «Արմավիր» բժշկական ստորաբաժանման անձնակազմի դինամիկ հսկողության տակ, անհրաժեշտության դեպքում ստանում է համապատասխան բժշկական օգնություն: Գ. Մելքոնյանը 19.04.2022թ. դրությամբ ստացիոնար բուժման, կամ այլ հոգեբույժի զննության կարիք չունի:

Կալանավորված անձ **Արմեն Արայիկի Ումուրշատյանը**, մուտք է գործել ԱՆ «Արմավիր» քրեակատարողական հիմնարկ 25.03.2022թ.-ին, առաջնային բժշկական զննման ժամանակ գանգատներ չի նշել:

31.03.2021թ.-ին Արմեն Ումուրշատյանը ենթարկվել էHCV և HIV արագ թեստավորման, որոնց պատասխանը եղել է բացասական: HCV և HIV արագ թեստավորման պատասխանները պարզ են լինում հետազոտությունից 5-10 րոպեյի ընթացքում և դրանց պատասխանները մատչելի և հասանելի են յուրաքանչյուր հետազոտվող ազատազրկվածի համար:

07.02.2022թ.-ին Ա. Ումուրշատյանը զննվել է բժշկի կողմից, ախտորոշվել է՝ «Քրոնիկական բրոնխիտ», նշանակվել է դեղորայքային բուժում:

24.02.2022թ.-ին Ա. Ումուրշատյանը կրկին զննվել է բժշկի կողմից, որի ընթացքում կատարվել է դեղորայքային բուժման սխեմայի փոփոխություն:

Քրեակատարողական ծառայության աշխատակիցները կատարել են անհատական ընդունելություն, որի ընթացքում կալանավորված անձ Արմեն Ումուրշատյանը մանրամասնել է, որ խցակից Մուշեղ Պողոսյանն իր նկատմաբ վիրավորական արտահայտություններ է հնչեցրել, որոնք իրեն հոգեկան ցավ են պատճառել և քանի որ չի ցանկանում կոնֆլիկտային հարաբերություների մեջ մտնել նրա հետ, խնդրել է կամ խցակցին կամ իրեն տեղափոխել այլ խուց: Ա. Ումուրշատյանի ընդունելությունից հետո վերջինիս կողմից բարձրացված հարցերը քննարկվել են ԱՆ «Արմավիր» քրեակատարողական հիմնարկի ղեկավարության հետ և արդյունքում պարզվել է, որ տվյալ պահին հիշյալ քրեակատարողական հիմնարկի համապատասխան խցերը գերծանրաբեռնված են, իսկ հնարավորության դեպքում Ա. Ումուրշատյանը կտեղափոխվի այլ խուց, որի մասին տեղեկացվել է վերջինիս:

ԱՆ «Արմավիր» քրեակատարողական հիմնարկի աղբահանության ծառայությունն ըստ պայմանագրի իրականացվում է աղբահանություն իրականացնող կազմակերպության կողմից: Դիտորդների խմբի կողմից արձանագրված՝ ԱՆ «Արմավիր» քրեակատարողական հիմնարկի բակային տարածքի աղտոտվածությունը պայմանավորված է գարնանային ուժեղ քամիներով, որոնք ստեղծել են անհարմարություններ աղբահանությունը պատշաճ կերպով կազմակերպելու համար:

ԱՆ քրեակատարողական հիմնարկներում և մարմիններում հասարակական վերահսկողություն իրականացնող հասարակական դիտորդների խմբի դիտարկումները, ԱՆ «Արմավիր» քրեակատարողական հիմնարկի ազատազրկված անձանց կողմից ոչ պատշաճ բժշկական օգնություն ստանալու ահազանգերի կապակցությամբ առաջարկում ենք «Քրեակատարողական բժշկության կենտրոն» ՊՈԱԿ-ում կազմակերպել դիտորդների խմբի հետ հանդիպում՝ խնդրո առարկա հարցերը քննարկելու համար։

**ՀԱՐԳԱՆՔՈՎ՝**

**ՀԱՅԿ ՍԱՆՈՅԱՆ**



Կատարող՝ Զ. Ստեփանյան

ՀՀ ԱՆ վերահսկողական վարչություն

հեռ. (010) 59-41-54